Pug

***Pug*** ialah satu baka anjing dengan ciri fizikal distingtif muka berkedut dan bermuncung pendek dan ekor melingkar. *Pug* mempunyai lapis bulu yang halus, licin, lembut, pendek, dan licau, yang tidak keras mahupun mirip wul, yang terdapat dalam pelbagai warna, paling kerap perang kekuning-kuningan (perang muda) atau hitam, dan tubuh persegi padat dengan otot tebal cukup terbentuk di serata tubuh.

*Pug* dibawa dari China ke Eropah pada abad keenam belas dan dipopularkan di Eropah Barat oleh Wangsa Oranje dari Belanda dan Wangsa Stuart. Di United Kingdom, pada abad kesembilan belas, Ratu Victoria memulakan minat terhadap *pug* yang diteruskan oleh anggota lain keluarga diraja.

*Pug* terkenal sebagai anjing teman mesra dan lemah lembut. American Kennel Club memerihalkan keperibadian baka ini sebagai keperibadian "tenang dan menawan". *Pug* kekal popular sehingga abad kedua puluh satu, dengan sesetengah pemilik selebriti terkenal. Anjing ini terdedah kepada pelbagai masalah kesihatan oleh sebab trait baka ini.

## Etimologi
Terdapat beberapa teori tentang asal usul name "*pug*". Sesetengah sumber menyatakan baka ini dinamai sempena monyet marmoset, iaitu haiwan peliharaan eksotik popular semasa abad ke-18, yang juga dikenali sebagai "*pug-monkey*". *Pug* barang kali memperoleh gelarannya berdasarkan kenyataan muka ratanya yang secara longgar menyerupai muka primat.

Satu lagi kepercayaan popular ialah bahawa "*pug*" diterbitkan daripada "*pugnus*" bahasa Latin yang memaksudkan "penumbuk; buku lima". *Pug* kerap dikenakan pemotongan telinga dan kononnya pengubahan itu menghasilkan kepala yang terlihat seperti penumbuk tertutup apabila dipandang dari sisi.

Dalam bahasa Inggeris, Oxford English Dictionary memasukkan perkataan "*pug*" dalam erti kata baka anjing yang diturunkan daripada maksud "haiwan kerdil, binatang kecil, dll.". Sejak lewat abad ke-16, istilah "*pug*" telah digunakan dalam bahasa Inggeris untuk memerihalkan tupai, kelinci, rubah, feret, salmon, biri-biri, dan monyet. Sebutan pertama bagi "*Pug-dog*" adalah pada tahun 1749. OED juga mencatatkan bahawa ini mungkin berkaitan dengan istilah pemanis yang kini usang untuk orang atau haiwan.

## Perihal

### Ciri fizikal
Walaupun *pug* yang digambarkan dalam cetakan abad kelapan belas cenderung untuk menjadi panjang dan langsing, keutamaan baka moden adalah untuk tubuh gempal berbentuk segi empat sama, bentuk padat, dada dalam, dan otot cukup terbentuk. Lapis bulu licin dan licaunya dapat berwarna perang kekuning-kuningan, perang kekuning-kuningan aprikot, perang kekuning-kuningan perak, atau hitam. Tanda-tandanya bersempadan jelas dan terdapat kesan garis hitam yang memanjang dari oksiput ke ekor. Ekornya biasanya melingkar rapat-rapat di atas pinggul.

Muncung *pug* adalah tumpul dan sangat pendek, lalu memberikan penampilan kepala segi empat sama kepada kepala.

*Pug* mempunyai dua rupa bentuk telinga berlainan, "mawar" dan "butang". Telinga "mawar" adalah lebih kecil daripada gaya telinga "butang" piawai dan terlipat dengan pinggir hadapan menentang sisi kepala. Keutamaan pembiakbakaan diberikan kepada telinga gaya "butang".

Tungkai *pug* adalah kuat, lurus, sederhana panjang, dan terletak betul-betul di bawah. Bahunya tersandar secara sederhana. Buku lali pula kuat, kakinya kecil, jari kakinya terbelah dengan baik, dan kukunya hitam. Gigi bawah biasanya menonjol lebih jauh daripada gigi atasnya mengakibatkan gigitan bawah.

### Perangai
American Kennel Club menyatakan bahawa moto baka ini ialah frasa bahasa Latin *multum in parvo*, atau "banyak dalam sedikit" atau "banyak [sifat] anjing di dalam ruang kecil". *Pug* cenderung untuk menjadi intuitif dan sensitif terhadap mood pemiliknya dan biasanya bersemangat untuk menggembirakan mereka. *Pug* suka bermain dan bertahan dengan persahabatan manusia. *Pug* kerap dipanggil "bayang-bayang" kerana ia mengikuti pemiliknya dan suka kekal dekat dengan kejadian berlangsung, dengan dambaan perhatian dan kasih sayang daripada pemiliknya.

## Sejarah

### Asal usul di China
Leluhur *pug* ialah anjing yang dipanggil *Lo-Chiang-Sze*, atau *Lo-Sze* dalam bentuk singkatnya. Namanya sejelasnya merujuk anjing bertungkai pendek, bermulut pendek, dan, yang paling penting, berlapis bulu pendek, barang kali sebagai cara untuk membezakannya daripada anjing Peking, yang mempunyai binaan serupa. Ramai orang kini merujuknya sebagai "*pug* purba".

*Lo-sze* popular di pekarangan empayar semasa dinasti Song dan dibawa dari China ke Eropah pada abad keenam belas oleh Syarikat Hindia Timur Belanda. Anjing *Happa* atau *Hap-pah* juga telah dianggap memainkan bahagian dalam pembentukan baka *pug* moden, tetapi tidak diperoleh oleh penggemar dari Eropah sehingga tahun 1860 apabila spesimen dijarah oleh askar Perancis dan British semasa pemusnahan penuh Istana Musim Panas Lama (Yuanmingyuan) di Beijing, semasa Perang Candu Kedua.

Pada zaman dahulu, *pug* dibiakbakakan untuk menjadi pendamping untuk keluarga pemerintah di China. *Pug* peliharaan sangat dihargai oleh maharaja China dan anjing diraja dibela dalam kemewahan dan dijaga oleh askar. *Pug* kemudiannya tersebar ke bahagian lain di Asia. Di Tibet, sami Buddha membela *pug* sebagai anjing peliharaan di biara mereka. Baka ini telah mengekalkan pengabdian penuh kasih sayangnya kepada pemiliknya sejak zaman purba.

### Abad ke-16 dan abad ke-17
*Pug* menjadi popular di pekarangan istana Eropah dan dilaporkan pernah menjadi anjing rasmi bagi Wangsa Oranje pada tahun 1572 selepas seekor *pug* bernama Pompey menyelamatkan nyawa Putera Oranje dengan menyedarkan baginda tentang penghampiran pembunuh upahan.

Seekor *pug* mengembara bersama William III dan Mary II apabila mereka meninggalkan Belanda untuk menaiki takhta England pada tahun 1688. Semasa tempoh itu, *pug* mungkin telah dibiakbakakan dengan *King Charles spaniel* jenis lama, lalu memberi *King Charles spaniel* moden ciri-ciri mirip *pug*.

Baka ini akhirnya menjadi popular di negara-negara Eropah lain juga. *Pug* dilukis oleh Goya di Sepanyol dan di Itali ia menunggang di hadapan di dalam pedati persendirian sambil memakai jaket dan seluar yang sepadan dengan pemandu pedati. Ia digunakan oleh pihak tentera untuk menjejak haiwan dan manusia dan juga digunakan sebagai anjing pengawal.

### Abad ke-18 hingga abad ke-20

Pelukis Inggeris William Hogarth ialah pemilik setia bagi sebilangan *pug*. Potret diri dari tahun 1745, yang kini berada di Galeri Tate di London, termasuk *pug* beliau, Trump. *Pug* juga cukup terkenal di Itali. Pada tahun 1789, pengarang Hester Piozzi menulis dalam jurnal beliau: "Anjing *pug* kecil atau mastif Belanda telah meninggalkan London menuju Padova, saya perhatikan. Setiap pedati yang saya lihat di sini mempunyai seekor *pug* di dalamnya."

Kepopularan *pug* terus tersebar di Perancis semasa abad kelapan belas. Sebelum pernikahan beliau dengan Napoleon Bonaparte, Joséphine mengutuskan *pug* beliau, Fortune, untuk membawa pesanan tersembunyi kepada keluarga beliau semasa beliau dikurung di penjara Les Carmes kerana hanya ia yang telah diberi hak untuk lawatan.

Di England abad kesembilan belas, baka ini berkembang di bawah naungan Ratu Victoria. *Pug* baginda yang banyak, yang dibiakbakakan oleh baginda sendiri, termasuk Olga, Pedro, Minka, Fatima, dan Venus. Penglibatan baginda dengan anjing pada umumnya membantu untuk mengasaskan The Kennel Club yang dibentuk pada tahun 1873. Ratu Victoria menggemari warna aprikot dan perang kekuning-kuningan. Keghairahan baginda terhadap *pug* diteruskan oleh ramai ahli keluarga diraja lain, termasuk cucunda baginda Raja George V dan putera kepada George V, Raja Edward VIII. Ramai orang yang bergerak balas terhadap imej baka ini mengenai anti-fungsionalisme dan saiz kecil dalam tempoh itu.

Dalam lukisan dan ukiran dari abad ke-18 dan abad ke-19, *pug* biasanya muncul dengan tungkai dan hidung lebih panjang daripada kini dan kadang-kadang dengan telinga terpotong. Amalan itu dijalankan di Eropah sehingga abad ke-19 dengan niat untuk menyerlahkan kedutan dahi. "Tanda putera" yang disebut demikian – set kedutan yang menyerupai aksara Cina untuk putera (王) – ialah atribut yang diingini pada baka ini.

Pada sekitar masa inilah dua strain peridi bagi *pug* mula dikenali di Britain: susur galur Morrison dan susur galur Willoughby. Anjing susur galur Willoughby dikatakan mempunyai "warna buruk", perang kekuning-kuningan batu dengan lebihan hitam pada kepala, manakala *pug* Morrison pula perang kekuning-kuningan kuning lebih pekat dengan topeng hitam betul-betul jelas.

*Pug* Morrison lebih bertepatan dengan jenis baka semasa kerana lebih gempal dan bermuncung lebih pendek. Dalam buku beliau, *The Dogs of the British Islands*, J. H. Walsh menulis bahawa anjing pertama susur galur Willoughby mempunyai "muka yang jauh lebih panjang daripada yang kini diperkenankan oleh penggemar *pug*". Perbandingan kedua-dua strain, seperti yang digambarkan dalam karya seni dari zaman itu, menyediakan imej lebih jelas tentang ciri-ciri tersendirinya.

Penampilan *pug* moden barang kali berubah selepas tahun 1860, apabila gelombang baharu anjing dirampas sebagai jarahan oleh askar Perancis dan British yang meranapkan Istana Musim Panas Lama di Beijing (Peking pada masa itu), China. Inilah "anjing Happa", atau "*pug* Peking" seperti yang kemudian dikenali oleh penggemar dari barat. *Pug* itu mempunyai tungkai lebih pendek, hidung *pug* gaya moden, dan kerap berwarna hitam dan putih.

Anjing Happa barang kali merangkumi "strain" terpisah daripada anjing Peking, dan bukan baka tersendiri. W. E. Mason menegur dalam buku beliau *Dogs of All Nations* bahawa anjing Happa adalah "sama dalam semua perkara dengan spaniel Peking, kecuali lapis bulunya dalah pendek dan licin". Perbezaan antara anjing berlapis bulu panjang dengan anjing berlapis bulu pendek, paling berkemungkinan, dilaksanakan oleh orang British kerana beberapa skrol Oriental menggambarkan anjing "Hap-pah" berlapis bulu panjang.

Dua ekor anjing Happa paling masyhur yang dibawa pulang ke England merupakan "Moss" dan "Lamb" yang dibiakbakakan bersama-sama untuk menghasilkan "Click". Sebagai seekor bapa popular, "Click" dibiakbakakan beberapa kali dengan betina daripada kedua-dua susur galur Willoughby dan susur galur Morrison, yang sebahagian besarnya diakui membawa kepada penggabungan kedua-dua strain.

Semasa tempoh itu, penyilangan dengan buldog Inggeris dilaporkan berlangsung untuk memantapkan trait-trait yang diingini pada kedua-dua baka, namun penambahbaikan itu mengorbankan pendirian kenit *pug*. *Pug* dengan kepala lebih lebar dan muncung lebih rata diperoleh melalui pasangan-pasangan kacuk itu. Walau bagaimanapun, banyak anjing tersebut kekurangan perangai yang tipikal pada anjing riba kerana sifat lebih garang buldog.

Aristokrat British, Lady Brassey, juga dikreditkan kerana membuat *pug* hitam bergaya selepas beliau membawa pulang beberapa ekor dari China pada tahun 1886.

*Pug* tiba di Amerika Syarikat pada abad kesembilan belas dan tidak lama kemudian mula muncul di dalam rumah keluarga dan gelanggang pertunjukan. American Kennel Club mengiktiraf baka ini pada tahun 1885. Pug Dog Club of America diasaskan pada tahun 1931 dan diiktiraf oleh American Kennel Club pada tahun sama. Pada tahun 1981, *pug* *Dhandys Favorite Woodchuck* memenangi Pertunjukan Anjing Westminster Kennel Club di Amerika Syarikat, satu-satunya *pug* yang telah menang di sana sejak pertunjukan itu bermula pada tahun 1877.

### Abad ke-21

Juara Dunia – atau Best in Show – dalam Pertunjukan Anjing Sedunia tahun 2004 yang diadakan di Rio de Janeiro ialah seekor *pug* bernama *Double D Cinoblu's Masterpiece*.

#### ''Pug'' retro
Trend pembiakbakaan *pug* membawa kepada muncung lebih pendek dan tungkai lebih pendek seiring dengan masa dengan anjing yang rentan terhadap sesetengah masalah kesihatan. Pada tahun 2023, Belanda meletakkan had ke atas pembiakbakaan baka bermuka pendek, termasuk *pug* konvensional. Sejak sekitar tahun 2006, terdapat trend balas di sesetengah negara untuk membiakbakakan "*pug* retro". Para pembiak baka yang mengusahakan perubahan baka itu bertujuan untuk mendapatkan muncung lebih panjang, mata kurang menonjol, tungkai lebih lurus, dan kurang kedutan muka.

## Masalah kesihatan

### Brakisefali
Memandangkan *pug* kekurangan muncung lebih panjang dan rabung dahi rangka menonjol, ia rentan terhadap kecederaan mata seperti proptosis, kornea tercalar, dan entropion menyakitkan. Ia juga terdedah kepada mata kering, keradangan kornea, dan pempigmenan kornea, yang membawa kepada gangguan penglihatan atau malah kebutaan jika tidak terawat.

Muncung pendek dan muka tertekan ke dalam pada *pug* dikenali sebagai brakisefali. Brakisefali menyebabkan pencanggaan salur udara atasan dan membawa kepada penyekatan pernafasan. Kesan berpotensi bagi brakisefali merupakan stridor, pernafasan berdengkus, emesis, dermatitis lipatan kulit, sindrom obstruktif salur udara brakisefalik, eksoftalmos, refleks gag farinks, sianosis, dan keruntuhan larinks.

Isu lain yang timbul daripada brakisefali merupakan risiko komplikasi semasa di bawah pengaruh anestesia dan hipertermia – yang disebabkan oleh ketidakbolehan untuk menurunkan suhu badan dengan berkesan melalui cungapan. Masalah pernafasannya dapat diperparah oleh tekanan perjalanan di dalam kargo udara, yang mungkin melibatkan suhu tinggi. Ikutan kematian *pug* dan baka brakisefalik lain, beberapa buah syarikat penerbangan sama ada mengharamkan pengangkutannya di dalam kargo atau melaksanakan sekatan bermusim.

### Obesiti

Penyelidikan dari United Kingdom mendapati bahawa *pug* lebih cenderung terhadap obesiti berbanding dengan baka lain. Ia lebih berkemungkinan sebanyak tiga kali untuk menjadi obes dan seekor daripada setiap lima ekor *pug* didiagnosis sebagai anjing obes dalam setahun. Obesiti patut dianggap sebagai keutamaan kesihatan pada *pug* kerana prevalens tinggi, masalah kesihatan berkaitan, dan kebolehbalikan kecelaruan ini.

### Jangka hayat
Sebuah kajian di United Kingdom tentang catatan veterinar mendapati bahawa *pug* mempunyai jangka hayat sehingga 7.65 tahun – jauh di bawah purata umum 11.23 tahun untuk anjing. Sebuah lagi kajian United Kingdom mendapati jangka hayat sebanyak 11.6 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang. Semakan tentang data perkuburan haiwan peliharaan di Jepun mendapati bahawa *pug* mempunyai jangka hayat sebanyak 12.8 tahun, yang di bawah purata 13.7 tahun dan lebih rendah daripada purata untuk baka kecil.

### Kemurungan pembiakbakaan dalam
Pada tahun 2008, sebuah dokumentari penyiasatan yang dijalankan oleh BBC mendapati pembiakbakaan dalam ketara sesama anjing pedigri dengan sebuah kajian oleh Imperial College, London yang menunjukkan bahawa 10,000 ekor *pug* di United Kingdom begitu terbiak baka dalam sehingga takungan gennya adalah bersamaan dengan takungan gen yang terdiri daripada hanya 50 individu.

### Keadaan lain
Pembentukan abnormal bagi soket pinggul, yang dikenali sebagai displasia pinggul, menjejaskan hampir 64% *pug* dalam tinjauan tahun 2010 yang dijalankan oleh Orthopedic Foundation for Animals. Baka ini menduduki tempat kedua paling teruk terjejas akibat keadaan ini daripada 157 baka yang diuji.

Dalam sebuah kajian British, *pug* didapati lebih rentan terhadap demodikosis. Prevalens bagi keadaan ini pada *pug* yang berusia kurang daripada dua tahun ialah 1.9% berbanding dengan purata 0.48% dan, untuk *pug* yang berusia lebih daripada empat tahun, prevalensnya ialah 0.2% berbanding dengan purata 0.05%. Secara keseluruhan, *pug* mempunyai prevalens sebanyak 1% berbanding dengan purata 0.17%.

*Pug* dapat mengalami meningoensefalitis menekrosis (NME), yang juga dikenali sebagai ensefalitis anjing *pug* (PDE), iaitu keradangan otak dan meninges. NME tidak unik kepada *pug* dan juga berlaku pada anjing kecil lain, seperti terier Yorkshire, anjing Malta, dan anjing Chihuahua. NME menjejaskan kira-kira 1–2% daripada semua *pug*.

*Pug* terdedah kepada hemivertebra, iaitu keadaan yang dapat menyebabkan nyeri serta kehilangan fungsi tungkai belakang.

Sebuah kajian United Kingdom mendapati bahawa *pug* berisiko lebih besar sebanyak 7.49 kali bagi perfusi hati terganggu berbanding dengan anjing lain.

### Kelahiran dan pembiakan
Oleh sebab saiz nisbi bagi tengkorak neonatal dengan kanal lahir, *pug* amat cenderung terhadap keperluan kelahiran caesar.

## Gambaran bersejarah bagi ''pug''

Jan Wyck (1645-1700) - A Dutch Mastiff (called 'Old Vertue'^) with Dunham Massey in the Background - 932341 - National Trust.jpg|"A Dutch Mastiff (called 'Old Vertue') with Dunham Massey in the Background" (Jan Wyck, 1700)
Louis-Michel van Loo Princess Ekaterina Dmitrievna Golitsyna.jpg|Sebuah potret Puteri Yekaterina Golitsyna oleh Louis-Michel van Loo (1759)  Moscow, Muzium Seni Halus Pushkin
LesPortraits de MM. De Béthune Jouant avec un Chien-François-Hubert Drouais-BMA.jpg|Anak-anak Marquis de Béthune dengan seekor *pug*, 1761
Henry Bernard Chalon - A favorite pug (1802).jpg|Seekor *pug* jantan, 1802
François van der Donckt - Portrait of Sylvie de la Rue - WGA06589.jpg|Potret Sylvie de la Rue, sekitar 1810
James Tissot - Young Lady in a Boat.jpg|*Young Lady in a Boat* dengan seekor *pug* oleh James Tissot, 1870
152. Pugs.JPG|Ukiran *pug* "Punch dan Tetty" daripada buku 1859 "The Dog in Health and Disease"
Pug from 1915.JPG|*Pug* dari 1915
Top Dog (6199778183).jpg|Foto *pug*, sekitar 1900. Perhatikan kepala kecil dan tungkai panjang.
Carl Reichert Mops.jpg|Seekor *pug* oleh Carl Reichert (1836–1918)


## Pemilik selebriti
Pemilik masyhur bagi *pug* termasuk Billy Joel, Belinda Carlisle, Jessica Alba, Gerard Butler, dan Kelly Brook.

## Dalam kebudayaan popular
Dalam novel tahun 1814 oleh Jane Austen, *[[Mansfield Park]]*, Lady Bertram, ibu kepada hero, memiliki seekor *pug* peliharaan dan "lebih memikirkan *pug*-nya berbanding dengan anak-anaknya".

Filem cereka sains tahun 1984 *[[Dune (filem 1984)|Dune]]* menyertakan seekor *pug* sebagai haiwan peliharaan keluarga. Pengarah, David Lynch, "enggan menjawab" soalan tentang penyertaan tersebut.

Seekor *pug* bernama Willy muncul drama lipur lara British *[[EastEnders]]* pada antara tahun 1985 dengan tahun 1992. Willy menjadi pendamping setia Ethel Skinner, yang dimainkan oleh Gretchen Franklin.

Filem tahun 1989 *[[The Adventures of Milo and Otis]]* menampilkan seekor *pug* bernama Otis, yang dikenali sebagai "Poosky" dalam versi asli Jepun tahun 1986, *The Adventures of Chatran*.

Siri filem *[[Men in Black (siri filem)|Men in Black]] menampilkan [[Frank the Pug|Frank]], seekor *pug* cereka bercakap yang dilakonkan oleh pelakon haiwan Mushu.

Baka ini menjadi ikonik di India, kerana ia ditampilkan sebagai maskot dalam siri iklan komersial [[Vodafone]] (dahulunya [[Hutchison Essar]]) yang diarahkan oleh [[Prakash Varma]]. *Pug* yang paling sering dipaparkan dalam iklan ialah [[Cheeka (anjing)|Cheeka]]. Kempen iklan itu disusuli oleh peningkatan kepopularan *pug* di India dan jualan *pug* meningkat lebih daripada dua kali ganda dalam bulan-bulan berikutnya, dengan harga *pug* yang meningkat dengan ketara. Beberapa iklan lain juga muncul pada bulan-bulan berikutnya, yang diilhamkan oleh idea seekor anjing yang mengikut seorang budak lelaki.

Siri televisyen Amerika *The Lincoln Lawyer* menampilkan seekor *pug'' bernama Winston.

## Lihat juga
* Anjing teman
* Anjing riba
* Order of the Pug
* Canis

## Catatan

## Rujukan